b'\n_START_ARTICLE_\nIvan Ro\xc5\xa1kar\n_START_SECTION_\nDru\xc5\xbeina in \xc5\xbeivljenje\n_START_PARAGRAPH_\nIvan Ro\xc5\xa1kar se je rodil na mamini doma\xc4\x8diji na Malni kot nezakonski sin Ane Ro\xc5\xa1kar, kmetovalke in poznej\xc5\xa1e gostilni\xc4\x8darke, in Jurija Knuple\xc5\xa1a, jurovskega tesarsko-zidarskega mojstra. Ana Ro\xc5\xa1kar je bila ob Ivanovem rojstvu neporo\xc4\x8dena, o\xc4\x8de Knuple\xc5\xa1 pa je bil takrat \xc5\xbee poro\xc4\x8den z drugo \xc5\xbeensko. Leta 1882 se je Ivan poro\xc4\x8dil z Alojzijo Ranta\xc5\xa1a iz Sv. Jurija ob \xc5\xa0\xc4\x8davnici, ne\xc4\x8dakinjo jurovskega \xc5\xbeupnika. Z njo sta si ustvarila v naslednjih letih \xc5\xa1tevilno dru\xc5\xbeino in \xc5\xbeivela v pode\xc5\xbeelski vili, ki v slabem stanju \xc5\xa1e dandanes stoji. Leta 1885 se je Ana Ro\xc5\xa1kar tudi sama poro\xc4\x8dila in se je odtlej pisala Bra\xc4\x8dko. Tam na Malni sta Ivan in \xc5\xbeena Alojzija gospodarila na svojem veleposestvu, posve\xc4\x8dena kmetijstvu, a on tudi krajevni politiki. \xc5\xbde leta 1885 je postal \xc5\xbeupan Malne, od tod pa je njegova politi\xc4\x8dna kariera \xc5\xa1la le \xc5\xa1e navzgor. Politi\xc4\x8dno je organiziral in vodil Slovence Lenar\xc5\xa1kega okraja ,da so prvi\xc4\x8d prevzeli oblast nad okrajem in institucijami in tako ustavili Nem\xc5\xa1ki vpliv po celotnih Slovenskih goricah. Sodeloval je v okrajnem zastopu, okrajni hranilnici in krajevni posojilnici. V mladosti prista\xc5\xa1 politi\xc4\x8dne sloge se je pod vplivi dr.Frana Kova\xc4\x8di\xc4\x8da priklju\xc4\x8dil dr.Antonu Koro\xc5\xa1cu in je v letih 1902-1918 v \xc5\xa0tajerskem de\xc5\xbeelnem zboru v Gradcu zastopal volilni okraj Ljutomer - Lenart. V letih 1907-1918 je v dr\xc5\xbeavnem zboru na Dunaju zastopal pode\xc5\xbeelski okraj Maribor-levi breg ter bil ustanovitelj in prvi predsednik Slovenske kmetske zveze (1907). Ivana Ro\xc5\xa1karja lahko \xc5\xa1tejemo med prvoborce za osamosvojitev \xc5\xa0tajerskih Slovencev od Avstrije. Zaradi tega je bil kot velik rodoljub ozna\xc4\x8den za "srbofila" ob pri\xc4\x8detku 1. svetovne vojne tudi aretiran in zaprt v Gradcu._NEWLINE_Po vojni se 10.11.1918 v Lenartu ustanovi Narodni svet za okraj Sv. Lenart v Slovenskih goricah, kjer so ga izvolili za predsednika Narodnega sveta. V kabinetu druge vlade Stojana Proti\xc4\x87a je bil leta 1920 minister za kmetijstvo. Kot poslanec v Narodni skup\xc5\xa1\xc4\x8dini Kraljevine SHS v Beogradu se je zanimal za strokovna kme\xc4\x8dka vpra\xc5\xa1anja (gasilstvo, lov, regulacija voda, \xc5\xbeivinoreja, sadjarstvo in vinogradni\xc5\xa1tvo). Februarja 1922 kot prvi Slovenski poslanec v skup\xc5\xa1\xc4\x8dini SHS zahteva od obrambnega ministra Vasi\xc4\x87-a in Vlade, da slovenski vojaki slu\xc5\xbeijo voja\xc5\xa1ki rok v domovini Sloveniji, kar je izzvalo revolt v armadnem vrhu._NEWLINE_Konec leta 1922 se je umaknil iz parlamentarnega \xc5\xbeivljenja in se omejil na krajevno politiko, kjer je do smrti deloval kot \xc5\xbeupan. Politi\xc4\x8dno se je realiziral kot predstavnik kme\xc4\x8dkih posestnikov. Za seboj je pustil lepo premo\xc5\xbeenje in veliko potomcev.'